དགེ་པཎ་ཚེ་དབང་མཆོག་གྲུབ་བཀའ་འབུམ།
བདག་ཏུ་འཛིན་པར་བྱས་པས་རྣམ་ཤེས་དེ་ཉོན་མོངས་པ་ཅན་དུ་བྱེད། ཀུན་
གཞི་ནི་ཡིད་དེ་གཉིས་ཀྱི་རྟེན་དུ་གྱུར་པ་ཉོན་མོངས་པའི་བག་ཆགས་ཐམས་ཅད་
འཛིན་པས་ས་བོན་ཐམས་ཅད་པའི་ཀུན་གཞི་ཞེས་བརྗོད་ཅིང༌། ཡིད་དང་ཀུན་
གཞི་གཉིས་ཕན་ཚུན་རྒྱུ་རྐྱེན་ལྟར་སྣང་བ་ཆུ་དང་དབའ་རླབས་ལྟར་གྱུར་པས་འཁོར་
བའི་འཁྲུལ་པ་ཐམས་ཅད་བསྐྱེད་པ་ཡིན་ནོ། །དེ་ལྟར་འཁོར་བའི་སེམས་ནི་
ཀུན་གཞིའི་རྣམ་པར་ཤེས་པ། ཡིད་ཀྱི་རྣམ་པར་ཤེས་པ། ཉོན་ཡིད་ཀྱི་རྣམ་
པར་ཤེས་པ། མིག་གི་རྣམ་པར་ཤེས་པ། རྣ་བའི་རྣམ་པར་ཤེས་པ། སྣའི་
རྣམ་པར་ཤེས་པ། ལྕེའི་རྣམ་པར་ཤེས་པ། ལུས་ཀྱི་རྣམ་པར་ཤེས་པ་སྟེ་
ཚོགས་བརྒྱད་པོ་དེ་ནི་སེམས་ཉིད་བདེ་གཤེགས་སྙིང་པོ་ལ་སྒྲིབ་བྱེད་ཀྱི་དྲི་མ་ཡིན་
ནོ༑ ༑དེས་ཇི་ལྟར་བསྒྲིབས་ཤེ་ན། གདོད་ནས་རང་བཞིན་གྱིས་རྣམ་པར་
དག་པའི་གཞི་གནས་ལུགས་འོད་གསལ་སེམས་ཀྱི་རྡོ་རྗེ་ཆོས་ཀྱི་དབྱིངས་འདུས་མ་
བྱས་པའི་བདེ་གཤེགས་སྙིང་པོ་དེ་ཉིད་རང་གི་ངོ་བོ་དྲི་མས་ཉོན་མོངས་པར་བྱེད་མི་
ནུས་པའི་ཕྱིར་གདོད་ནས་དག་པ་ཆེན་པོ་ཡིན་ཀྱང་སྒྲིབ་བྱེད་གློ་བུར་བའི་སེམས་
ཀྱིས་བསྒྲིབས་ནས་རྟོགས་པར་མ་ནུས་པ། དཔེར་ན་ཆུ་དང་འཁྱགས་སྦྲམ་ལྟ་
བུ་དང༌། འདམ་རྫབ་ཀྱིས་སྦགས་པའི་ནོར་བུ་ལྟ་བུ་དང༌། གོས་ཀྱིས་དཀྲིས་
པའི་ལུས་ལྟར་མི་མངོན་པར་སྦས་ནས་འགྲོ་བ་ཐམས་ཅད་ཀྱི་རྒྱུད་ལ་ལྐོག་གྱུར་གྱི་
ཚུལ་དུ་བཞུགས་པ་ཡིན་ཀྱང་། བླ་མ་དམ་པའི་གདམས་ངག་གིས་ངོ་འཕྲོད་པ་
ན་རང་གི་སེམས་ཉིད་ཆོས་ཐམས་ཅད་ཀྱི་ཆོས་ཉིད་དེའི་ངོ་བོ་སྟོང་པ། རང་བཞིན་
གསལ་བ་མཐའ་དབུས་ཐམས་ཅད་དང་བྲལ་བ་དེ་ལ་འཁྲུལ་བའི་སེམས་རྣམ་ཤེས་
ཚོགས་བརྒྱད་ཀྱི་ཆོས་དང་ཆོས་ཅན་དེ་རྣམས་ཀྱིས་ནམ་ཡང་གོས་མ་མྱོང་ཞིང་སྒྲིབ་
པའི་དྲི་མ་ཐམས་ཅད་གདོད་ནས་སྤངས་པ་སྟེ་དཔེར་ན་ཉི་མའི་ངོ་བོ་ལ་མུན་པ་མི་
141

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
གནས་པ་བཞིན་ནོ། །དེ་ལྟ་བུ་དེ་བློས་བྱས་ཀྱི་ལྷད་མ་ཞུགས་པར་ངོ་བོ་རྗེན་
པར་མཐོང་བ་ལ་ཆོས་ཉིད་ཀྱི་དྲན་པ་དང་། སོ་སོ་རང་གི་རིག་པ། ལྷག་མཐོང་
གི་ཡེ་ཤེས། ཤེས་རབ་ཀྱི་ཕ་རོལ་ཏུ་ཕྱིན་པ་སོགས་མཚན་དུ་མ་དང་ལྡན་པ་སྟེ།
དེ་ཉིད་སྒྲིབ་བྱེད་འཁོར་བའི་སེམས་ཚོགས་བརྒྱད་ཀྱི་ཤེས་པ་དང་ལྷན་ཅིག་པའི་
དུས་སེམས་ཅན་དང༌། སེམས་དེ་དང་བྲལ་བའི་དག་པའི་སེམས་ཉིད་རང་བྱུང་
གི་ཡེ་ཤེས་མངོན་དུ་གྱུར་པའི་ཚེ་སངས་རྒྱས་ཞེས་བརྗོད་པ་སྟེ། ཆོས་དབྱིངས་
བསྟོད་པ་ལས། ཉོན་མོངས་དྲ་བས་གཡོགས་པ་ན། །སེམས་ཞེས་བྱ་བར་
བརྗོད་པ་ཡིན། །དེ་ཉིད་ཉོན་མོངས་བྲལ་གྱུར་ན། །སངས་རྒྱས་ཞེས་ནི་
བརྗོད་པར་བྱ། །ཞེས་གསུངས་པའི་ཕྱིར་རོ། །དོན་འདི་ཙམ་གྱིས་ཀྱང་སེམས་
དང་སེམས་ཉིད། ཆོས་དང་ཆོས་ཉིད། རྣམ་ཤེས་དང་ཡེ་ཤེས། སེམས་
དང་རིག་པའི་གནད་གསང་འབྱེད་པ་ལ་མཁས་པར་འགྱུར་རོ། །གཉིས་པ་ནི།
མངོན་མཐོའི་རི་དབང་རྩེ་མོར་ཕྱིན་པ་ཡང༌། །ལེགས་བྱས་མིག་སྟོང་བགྲད་པའི་
གཟུགས་ཡིན་ན། །གཞན་ལ་དངོས་སུ་ཕན་པ་མ་མཆིས་ཀྱང༌། །དེ་ཡི་སེམས་
ཀྱིས་འཇུག་པའི་སྦྱོར་བར་བརྩོན། །ཞེས་པའི་དོན་མངོན་པར་མཐོ་བ་ནི་ལྷ་དང་
མིའི་ལུས་རྟེན་དང་དཔལ་འབྱོར་ཕུན་སུམ་ཚོགས་པ་ཡིན་ལ། དེ་ཐོབ་བྱེད་ཀྱི་
རྒྱུ་ཡང་འདུས་བྱས་ཀྱི་དགེ་རྩ་བསགས་པ་ལ་རག་ལས་པ་ཡིན་ན། མཐའ་ཡས་
པའི་སེམས་ཅན་གཞན་ལ་དངོས་སུ་མངོན་སུམ་དུ་ཕན་བཏགས་པར་མ་ནུས་ཀྱང༌།
ཕན་འདོགས་པའི་སེམས་ཀྱིས་དུས་རྟག་ཏུ་སེམས་ཅན་བློས་མི་སྤང་བས་གཞན་
དོན་དུ་སྦྱིན་གཏོང་སོགས་དགེ་རྩ་དུ་མའི་སྒོར་འཇུག་པའི་སྦྱོར་བ་ལ་བརྩོན་པར་
གྱིས་ཤིག ཅེས་གདམས་པའོ། །གསུམ་པ་ནི། སེམས་ཅན་བསམ་པ་
མི་མཐུན་ཐ་དད་པས། །འགྲོ་འདི་རྣམ་པ་སྣ་ཚོགས་བྱས་པའི་ཕྱིར།
།གང་
---,,bs,, ;,";;
142

དགེ་པཎ་ཚེ་དབང་མཆོག་གྲུབ་བཀའ་འབུམ།
ལ་བརྟེན་པའི་ཡུལ་རྐྱེན་ཐ་དད་པའང༌། །རྨི་ལམ་བཞིན་དུ་རང་བཞིན་མེད་པར་
སྒོམས། །ཞེས་པའི་དོན། སེམས་ཅན་ཇི་སྙེད་མཆིས་པ་དེ་སྙེད་ཀྱི་ཁམས་
དང་བསམ་པ་དང་མོས་པ་མི་མཐུན་ཞིང་ཤིན་ཏུ་ཐ་དད་པའི་ཕྱིར་ལས་བསགས་པ་
ཐ་དད་པས་འགྲོ་བ་དྲུག་གི་གནས་རིས་སྣ་ཚོགས་བྱས་པ་ཡིན་པའི་ཕྱིར་དེ་ལ་བརྟེན་
པའི་ཕྱི་རོལ་གྱི་ཡུལ་རྐྱེན་བཟང་ངན། མཐོ་དམན། དགྲ་གཉེན། མཁས་
བླུན། སྒྲ་སྙན་མི་སྙན། གཟུགས་སྡུག་མི་སྡུག ་ འབྱོར་པ་ཆེ་ཆུང་སོགས་
གཅིག་ཏུ་མ་ངེས་ཤིང་ཇི་ལྟར་སྣང་བ་ཐམས་ཅད་ལ་དེར་འཛིན་གྱི་རེ་དོགས་ཀྱིས་
མ་བཅིངས་པར་དོན་ལ་བདེན་པར་གྲུབ་པ་རྡུལ་ཙམ་གདོད་ནས་ཡོད་མ་མྱོང་བའི་
རང་བཞིན་རྨི་ལམ་ལྟ་བུའི་གནས་ལུགས་ཀྱི་དོན་དྲན་པར་གྱིས་ལ་སྒོམས་ཤིག
ཅེས་པའོ། །བཞི་པ་ནི། ཁྱད་པར་སྔོན་འདས་རྟོག་པའི་རྗེས་དཔྱོད་དང༌། །
ཕྱིན་ཆད་སྔུན་བསུའི་ཀུན་འབྱུང་བརྒྱ་ཕྲག་གིས། །ཉེར་ལེན་ཕུང་པོའི་སྡུག་བསྔལ་
འདུ་བྱེད་པས། །རང་བཞིན་མེད་པའི་ཆོས་ཉིད་དྲན་པས་སྐྱོངས། །ཞེས་ཁྱད་
པར་གྱི་སྒྲས་སྨོས་ནས་ཐེག་པ་ཆེན་པོའི་སྒོམ་རིམ་གཞན་ལས་ཁྱད་པར་དུ་མས་
འཕགས་པའི་རྫོགས་པ་ཆེན་པོའི་ལམ་འདིར་ཉམས་ལེན་གྱི་དམིགས་གལ་ཆེ་བ་ནི།
སྔོན་འདས་ཟིན་པའི་རྣམ་རྟོག་གི་རྗེས་སུ་དཔྱོད་ཅིང་འབྲང་བ་དང༌། ཕྱིན་ཆད་
དེ་མ་འོངས་པའི་རྣམ་རྟོག་གི་སྔུན་བསུ་བ་སོགས་རྟོག་པ་རྒྱ་འབྱམས་ཀྱི་ངང་དུ་སོང་
ནས་དྲན་ཤེས་ཀྱིས་མ་སླེབས་ཏེ་འཛིན་ཞེན་ཞུགས་པས། ཉེ་བར་ལེན་པ་པོ་
ཟག་པ་དང་བཅས་པའི་ཕུང་པོ་ལྔའི་སྡུག་བསྔལ་སྒྲུབ་པའི་ཐབས་དང་རྒྱུ་འདུ་བྱེད་
པ་ཁོ་ན་སྟེ། དེ་ཇི་ལྟར་ཞེ་ན། གཟུགས་ཀྱི་ཕུང་པོ་ལ་རྟེན་བཅས། ཚོར་
བས་དེའི་རང་བཞིན་བདེ་སྡུག་མྱོང་། འདུ་ཤེས་ཀྱིས་འབྲེལ་རྒྱུན་ཆགས། འདུ་
བྱེད་ཀྱིས་སླད་མའི་ལས་བསགས། རྣམ་པར་ཤེས་པས་དེ་ལ་བདག་ཏུ་བཟུང་
143

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
ནས་འཁོར་བ་མུ་མཐའ་མེད་པའི་གནས་སུ་འཕེན་བྱེད་ཀྱི་ལས་གསོག་པར་བྱེད་
པའི་ཕྱིར་དུས་གསུམ་གང་ལའང་དམིགས་པ་མེད་པའི་ཐད་ཀ་གཉུག་མའི་ཤེས་པ་
བཟོ་བཅོས་རྡུལ་ཙམ་མེད་པའི་ངང་དེ་ལ་རང་བབས་སུ་བཞག་པས་རང་བཞིན་མེད་
པའི་ཆོས་ཉིད་ཀྱི་གནས་ལུགས་རྗེན་པར་མཐོང་བར་འགྱུར་བས་དེ་ཉིད་ཁོ་ན་དྲན་
བཞིན་ཤེས་བཞིན་དུ་རྟག་པ་རྒྱུན་གྱི་འཁོར་ལོར་སྐྱོངས་ཤིག ཅེས་དྲན་པ་ཡང་
དག་བྱང་ཆུབ་ཀྱི་ཡན་ལག་ལ་གོམས་པར་བསླབ་དགོས་པའི་དོན་བསྟན་པ་སྟེ།
དཔའ་བོ་རྡོ་རྗེའི་ཕྱག་རྒྱ་བཞི་རིམ་ལས། །མངོན་སུམ་རྟོག་བྲལ་རྒྱུན་བསྲིངས་
ན༑ ༑བསྒོམས་སོ་ཞེས་ནི་ཐ་སྙད་འདོགས། །ཞེས་གསུངས་པ་དང༌། དེ་
ལྟར་དུས་གསུམ་ལ་རྣམ་པར་མི་རྟོག་པའི་ཚུལ་འདི་ནི་ཕྱག་རྫོགས་སུ་མ་ཟད་ངེས་
དོན་གྱི་མདོ་སྡེ་རྣམས་ཀྱི་དགོངས་པའང་ཡིན་ཏེ། འཕགས་པ་མཚན་མོ་བ༴
པོའི་མདོ་སྡེ་ལས། འདས་ལ་རྗེས་སུ་འཕྲད་མི་བྱེད། །མ་འོངས་པ་ལ་རེ་བ་
མེད། །འདས་པ་གང་ཡིན་དེ་འགགས་ཏེ། །མ་འོངས་པ་ནི་མ་ཕྱིན་པའོ། །
གང་དག་ད་ལྟར་བྱུང་བའི་ཆོས། །དེ་ཡང་དེ་ལ་རབ་བལྟས་ནས། །རྣམ་པར་
རྟོག་པས་མི་འཕྲོག་པར། །དེ་དག་ཐམས་ཅད་ཁོང་དུ་ཆུད། །ཅེས་གསུངས་
པའོ། །དེ་ལྟར་ཐ་མལ་གཉུག་མའི་ཤེས་པ་གང་ཤར་གྱི་ངོ་བོ་རིག་ཐོག་གམ་
དྲན་ཐོག་ཏུ་ཅེར་གྱིས་བཞག་པ་ཉིད་ཀྱིས་དོན་འགྲུབ་ལ། དེས་རྣམ་རྟོག་ལ་འཛིན་
པ་མ་ཞུགས་པས་ཕུང་པོ་ལྔའི་རྒྱུ་མ་ཚང་། དེ་མ་ཚང་བས་ལས་མི་གསོག ལས་
མ་བསགས་པས་འཁོར་བར་འཕེན་མི་ནུས་ཤིང་སྐྱེ་བ་མེད་པའི་ཆོས་ལ་བཟོད་པ་
ཐོབ་པའི་ཤེས་རབ་ཟབ་མོས་སྲིད་པའི་རྩ་བ་འགགས་པར་བྱས་ནས་མྱ་ངན་ལས་
འདའ་བའི་སར་ཕྱིན་པར་བྱེད་དོ། །ལྔ་པ་ནི། བསྐྱང་ཞེས་བྱ་བའང་རྟོག་པའི་
བླ་དྭགས་ཏེ། །ཅེར་གྱིས་བལྟས་པའི་རིག་པ་བཟོ་མེད་ནི། །མ་མཐོང་བ་ཡི་
144

དགེ་པཎ་ཚེ་དབང་མཆོག་གྲུབ་བཀའ་འ
མཐོང་བ་ཆེན་པོ་སྟེ། །རྟོག་པའི་ཕུང་པོ་བརྒྱ་ཕྲག་ཡོད་ཀྱང་འཇིག །ཅེས་
པའི་དོན། བསྐྱང་བྱའི་ཡུལ་དང་སྐྱོང་བྱེད་ཀྱི་མཁན་པོ་གཉིས་སུ་མེད་པས་བསྐྱང་
ཞེས་བྱ་བའང་རྟོག་པའི་མིང་ཙམ་སྟེ། རང་རིག་པའི་ངོ་བོ་ལ་ཅེར་གྱིས་བལྟས་
པ་ཙམ་གྱིས་རིག་པ་བློ་འདས་ཆེན་པོར་འཆར་བ་བཟོ་བཅོས་མེད་པའི་ཆོས་ཉིད་དེ་
ནི་དཔེ་དང་ཚིག་གིས་མཚོན་པར་མི་ནུས་པའི་ཕྱིར་འདི་འདྲ་བ་ཞིག་མཐོང་ངོ་ཞེས་
སྨྲ་བར་མི་བཏུབ་པས་མ་མཐོང་བ་སྟེ། གང་ཡང་མ་མཐོང་བ་དེ་ནི་མཐོང་བ་
ཆེན་པོ་སྟེ། ཤེར་ཕྱིན་སྡུད་པ་ལས། ནམ་མཁའ་མཐོང་ཞེས་སེམས་ཅན་ཚིག་
ཏུ་རབ་བརྗོད་པ། །ནམ་མཁའ་ཇི་ལྟར་མཐོང་ཞེས་དོན་འདི་བརྟག་པར་གྱིས།།
གང་གིས་དེ་ལྟར་མཐོང་བ་དེ་ཡིས་ཆོས་ཀུན་མཐོང༌། །མཐོང་བ་དཔེ་གཞན་
གྱིས་ནི་བསྙད་པར་ནུས་མ་ཡིན། །ཞེས་གསུངས་པ་བཞིན་ནོ། །དེ་མཐོང་
བས་རྣམ་པར་རྟོག་པའི་ཕུང་པོ་བརྒྱ་ཕྲག་ཤར་ཡང་དེར་འཛིན་མེད་པས་ཆུ་རླབས་
ཆུ་དང་རོ་གཅིག་ཏུ་འདྲེས་པ་བཞིན་རང་མཚན་འཛིན་པ་མེད་པར་འཇིག་པར་འགྱུར་
རོ༑ ༑ཞེས་པའི་དོན་ནོ། །དྲུག་པ་ནི། སྐྱེ་བ་མེད་པས་རྟག་པའི་མཐའ་
བསལ་ལ། །རང་གསལ་འགག་མེད་ཆད་པའི་མཐའ་ལས་གྲོལ། །རྟག་ཆད་
གཉིས་མེད་ངེས་པའི་དེ་ཉིད་ནི། །བདེ་གཤེགས་སྙིང་པོའི་བཞུགས་ཚུལ་དྲན་
པས་སྐྱོངས། །ཞེས་པའི་དོན། སེམས་ཉིད་རང་བྱུང་གི་ཡེ་ཤེས་དེ་ཉིད་རང་
གི་ངོ་བོ་གང་དུ་མ་སྐྱེས་ཤིང་སྐྱེ་བའི་གནས་མེད་པས་ཡོད་པའམ་རྟག་པའི་མཐའ་
བསལ་རང་བཞིན་གྱིས་དྲན་རིག་གསལ་ཞིང་འགག་པ་བྲལ་བས་མེད་པའམ་ཆད་
པའི་མཐའ་ལས་གྲོལ་གཉིས་ཀ་ཡིན་པ་དང་གཉིས་ཀ་མིན་པ་ལས་འདས་པས་
མཐའ་བཞི་ལས་གྲོལ་བ་ངེས་པ་དོན་གྱི་དེ་ཁོ་ན་ཉིད་བློའི་སྤྱོད་ཡུལ་ཐམས་ཅད་
ལས་འདས་པའི་ཕྱིར་ཀུན་རྫོབ་ཀྱི་ཤེས་བྱ་མ་ཡིན་ཞིང་བསམ་བརྗོད་ཐམས་ཅད་
145

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
དང་བྲལ་བ་དེ་ཉིད་ནི་བདེ་གཤེགས་སྙིང་པོའི་བཞུགས་ཚུལ་ཇི་ལྟ་བ་ཡིན་ལ་ཡིན་
ལུགས་བཞིན་དུ་ངོ་ཤེས་པའི་དྲན་པས་རྣམ་པ་ཀུན་ཏུ་སྐྱོངས་ཤིག་ཅེས་པའི་དོན་
ནོ༑ ༑བདུན་པ་ནི། ཆོས་དང་ཆོས་ཀྱི་རྣམ་གཞག་མང་ལགས་ཀྱང་། །ངན་
འགྲོ་འགོག་ཅིང་མཐོ་རིས་དམ་པའི་སྐས། །བསོད་ནམས་ཚོགས་དང་ཡེ་ཤེས་
སྣང་བའི་མཛོད། །རྒ་ཤིའི་རྩ་བ་གཅོད་པ་བྱང་སེམས་བསྐྱེད། །ཅེས་པ་ནི།
བདག་ཅག་གི་སྟོན་པས་དམ་པའི་ཆོས་ཀྱི་རྣམ་གཞག་བགྲང་གིས་མི་ལང་བར་
བསྟན་ཀྱང་དོན་གྱི་སྙིང་པོར་དྲིལ་ན་ངན་འགྲོའི་ལམ་འགོག་ཅིང་མཐོ་རིས་ཐར་པ་
དམ་པའི་གནས་སུ་བགྲོད་པའི་སྐས་ལྟ་བུར་གྱུར་པ་ནི། བསོད་ནམས་ཀྱི་ཚོགས་
སུ་གཏོགས་པའི་མཆོད་སྦྱིན་སོགས་དགེ་རྩ་ཐམས་ཅད་གོང་ནས་གོང་དུ་སྤེལ་བ་
དང༌། ཡེ་ཤེས་ཀྱི་ཚོགས་བདེ་གཤེགས་སྙིང་པོ་བསམ་བརྗོད་ཀུན་དང་བྲལ་
བའི་ཆོས་ཉིད་ཀྱི་དོན་གོང་དུ་སྨྲས་པ་བཞིན་དྲན་པ་ནི་མ་རིག་པའི་མུན་པ་ཐམས་
ཅད་ལྷག་མེད་དུ་འཇོམས་པའི་ཐམས་ཅད་མཁྱེན་པའི་ཡེ་ཤེས་ཐོབ་པའི་རྒྱུའི་གཙོ་
བོ་ཡིན་པ་དང་རྒ་ཤིའི་རྩ་བ་ནི་འཁོར་བའི་རྩ་བ་སྟེ། དེ་གཅོད་པ་ནི་དོན་དམ་
བྱང་སེམས་རང་ལ་གནས་པའི་རིག་པ་ཡང་དག་པའི་དོན་མ་རྟོགས་པ་རྣམས་ལ་
སྙིང་རྗེ་ཆེན་པོ་སྐྱེ་བ་དང་། ཀུན་རྫོབ་བྱང་སེམས་སེམས་ཅན་རྣམས་སྡུག་བསྔལ་
བའི་སྣང་ཚུལ་ལ་དམིགས་པའི་སྙིང་རྗེ་ཆེན་པོ་སྐྱེ་བ་སྟེ་བྱང་ཆུབ་ཀྱི་སེམས་རྣམ་པ་
གཉིས་པོ་སྐྱེད་པར་མཛོད་ཅིག ཅེས་པའི་དོན་ནོ། །བརྒྱད་པ་ནི། ཀུན་
རྫོབ་རྟེན་འབྲེལ་བདེན་པ་མི་འགོག་པས། །གུ་རུ་ཡབ་ཡུམ་བསྐྱེད་རིམ་བཟླས་
བརྗོད་དང༌། །ཚོགས་གཏོར་མེ་མཆོད་རྒྱུན་མི་འཆད་པ་དང༌། །དུས་ཁྲིམས་
ཡན་ལག་བརྒྱད་པའང་རྟག་ཏུ་བསྟེན། །ཞེས་པའི་དོན་རྣམ་ཤེས་ཡེ་ཤེས་སུ་
གནས་མ་འགྱུར་བར་དུ་ཀུན་རྫོབ་རྟེན་ཅིང་འབྲེལ་འབྱུང་གི་ཆོས་རྣམས་འཁྲུལ་ངོར་
146

དགེ་པཎ་ཚེ་དབང་མཆོག་གྲུབ་བཀའ་འབུམ།
བདེན་པ་ཙམ་ནི་འགོག་ཏུ་མེད་པས། གུ་རུ་ཡབ་ཡུམ་ཞི་དྲག་གི་སྒྲུབ་མཆོད་
དང༌། བཟླས་པ་ཚོགས་དང་གཏོར་མ། སྦྱིན་སྲེག་སོགས་ལ་རྒྱུན་འཆད་
མེད་པར་བརྩོན་པ་དང༌། — བསྙེན་གནས་ཡན་ལག་བརྒྱད་པ་སྔར་སྤྲིང་ཡིག་ཏུ་
བཤད་པ་ལྟར་ཉ་སྟོང་བརྒྱད་གསུམ་སོགས་དུས་བཟང་རྣམས་སུ་བསྲུང་བར་གྱིས་
ཤིག་ཅེས་གདམས་པའོ། །དགུ་པ་ནི། ཁྱད་པར་ཐེག་པ་ཆེན་པོའི་ལྟ་སྤྱོད་
ནི༑ ༑ཁྱིམ་ན་གནས་ཀྱང་བསྟན་གོམས་བྱར་ཡོད་པས། །རྟག་ཏུ་བསོད་
ནམས་འཕེལ་བའི་བསག་སྦྲང་དང་། །སྟོང་ཉིད་སྙིང་རྗེ་ཟུང་འཇུག་གོམས་འཚལ་
ལོ༑ ༑ཞེས་པ་ནི། ཐེག་པ་ཆེན་པོའི་ལྟ་བ་དང་སྤྱོད་པ་ཟབ་མོ་ནི་བསམ་པ་
སྟོབས་ཆེ་བ་ཁོ་ན་ལ་རག་ལས་པའི་ཕྱིར་རབ་ཏུ་བྱུང་བ་མ་ཡིན་པའི་ཁྱིམ་ན་གནས་
པས་ཀྱང་བྱ་རུ་ཡོད་པས་དུས་རྟག་ཏུ་སྦྱིན་གཏོང་སྲོག་བླུ་སོགས་དགེ་རྩ་སྒོ་ཐམས་
ཅད་ནས་བསག་པ་དང་། རྟེན་གསུམ་བཞེངས་པ་སོགས་སྒྲིབ་པ་སྦྱང་བའི་ཐབས་
དང་། སྟོང་པ་ཉིད་དང་སྙིང་རྗེ་ཆེན་པོ་ཟུང་དུ་འཇུག་པ་གོང་དུ་ཡང་ཡང་བཤད་
པའི་དོན་རྣམས་ལ་རྩེ་
ས་ལ་རྩེ་གཅིག་ཏུ་གོམས་ཤིང་རྒྱུད་ལ་འདྲིས་པར་མཛད་པར་འཚལ་
ལོ༑ ༑ཞེས་གདམས་པའོ། །གསུམ་པ་སྦྱར་བྱང་ནི། རིག་པ་འཛིན་པ་
མཁྱེན་རྩེའི་ལྷས། །ལྷ་ལྕམ་ངང་ཚུལ་རྒྱལ་མོ་ལ། །སྙིང་ནས་བརྩེ་བའི་སེམས་
ཀྱི་གདམས། །བཀྲ་ཤིས་ཕུན་སུམ་ཚོགས་གྱུར་ཅིག །ཅེས་པ་ནི་མཁྱེན་སླ་
བས་བཀྲོལ་མ་དགོས་སོ། །ཞེས་པའི་ངེས་དོན་གྱི་གདམས་པ་དོན་ཟབ་མོའི་
གནས་ཚིག་ཉུང་ངུས་འདོམས་པ་འདི་ཉིད་ཅུང་ཟད་ཙམ་བཀྲལ་བ་ངང་ཚུལ་བྱང་
ཆུབ་རྒྱལ་མོ་ཉིད་ཀྱི་བཀའ་སྩལ་ཕེབས་པ་བཞིན་སྙོམ་ལས་པ་༧ཚེ་དབང་མཆོག་
གྲུབ་ཀྱིས་ཡི་གེ་ཉུང་བ་ཁོ་ན་གཙོ་བོར་བྱས་ཏེ་བརྗོད་པ་དོན་བཞིན་མ་གྱུར་པའི་
ནོངས་པ་སྲིད་ན་མཐོལ་ཞིང་བཤགས་ལ་དགེ་བས་སེམས་ཅན་ཐམས་ཅད་ངེས་
147

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
པའི་དོན་ཟབ་མོ་ལས་འདའ་བར་མ་གྱུར་ཅིག མངྒ་ལཾ།